**חדש בישראל: זרם חינוך דתי-חילוני**

**מעריב 15/7/2008**

הכנסת הצביעה היום (ג') בעד הקמת זרם חינוך ממלכתי חדש בישראל המשותף לדתיים ולחילוניים, בנוסף לשני הזרמים הקיימים – הזרם הממלכתי והממלכתי דתי. במסגרת הזרם החדש, יתוגברו הלימודים בבתי הספר הממלכתיים בלימודי יהדות. יוזמי החוק ח"כ הרב מיכאל מלכיאור (עבודה) וח"כ אסתרינה טרטמן (ישראל ביתנו) הסבירו כי הדבר נעשה בתשובה לפילוג בין חילונים לדתיים במדינה.   
  
הצעת החוק, עברה ברוב של 15 תומכים מול מתנגד אחד – ח"כ ניסים זאבי מש"ס. לאחר האישור הביע ח"כ מלכיאור שביעות רצון והביע תקווה כי בעתיד הזרם המשולב החדש יהיה הכיוון הדומיננטי של החינוך בישראל.

"הפרדת החינוך הממלכתי והממלכתי דתי יצרה קיטוב עמוק במדינה". קבע מלכיאור. "מדובר במהפכה רבתי בחינוך בישראל". גם ח"כ טרטמן הסבירה כי יש להפחית בציבור הישראלי את הניכור בין החילוניים לדתיים. לדבריה אין כמו לימודים משותפים כדי לעשות כן. "זהו חוק חשוב שהשלכתו נוגעת לכולנו ברמת הפרט, העם והמדינה", אמרה טרטמן.

***החינוך המשותף לאן ?***

{אחראי הקבוצה יקרא בקול ועליו/עליה לוודא שכל חברי הקבוצה מביעים את דעתם }

1. קראו את המאמר במעריב בלבד !

ודונו בקבוצה על השאלות הבאות :

1. האם שמעתם על הרעיון הזה? האם אתם מכירים בית ספר כזה ?.
2. מה אתם חושבים על הרעיון של חינוך המשלב ?
3. האם הייתם רוצים ללמוד בבית ספר שכזה ? נמקו !
4. פרטו מה לדעתכם הייתם יכולים להרוויח מחינוך משותף !
5. מה לדעתכם אתם עלולים להפסיד מחינוך משותף?
6. איזו קבוצה לדעתכם תדחוף יותר להקמת חינוך משותף ? {דתיים,חילונים,מסורתיים, אחרת}
7. קראו יחד את שני מאמרי התגובה לחינוך המשותף .

עם מי מהכותבים אתם מזדהים ? פרטו !

|  |  |
| --- | --- |
| הילדים שלי למדו במסגרת הזו.  ולדעתי זה תרם להם המון", אומר אלעזר, "החברה ממילא מעורבת, ולדעתי כדאי שיתמודדו עם זה מגיל צעיר. החינוך הדתי אמנם חושש מהורדת כיפות במסגרות כאלה, אבל לדעתי דווקא כאן יכול להתרחש משהו אחר. ייתכן כי דווקא ההכרה בגיל צעיר של המציאות הישראלית תחזק את דתיותם. וגם אם לא, אני מעריך שאם מישהו יחליט להוריד את הכיפה בזרם החינוך המשלב, הוא יחליט להוריד אותה ולא "לזרוק" אותה, יהיו לו פחות כעס ותחושות רמייה. אם מישהו יחזור בתשובה כתוצאה מן הלימודים - הוא לא יהפוך לקיצוני בדתיותו.    "בחינוך המשלב קורה פעמים רבות שהילדים נאלצים להפסיד בטווח הקצר, אבל הם מרוויחים בטווח הארוך. אם חבריו של בני יוצאים לבילוים במועדונים, אז הוא ידבר איתנו על זה ונדון בזה. מעבר לכך שהחינוך למורכבות מחשבתית הוא שווה בטווח הארוך, הרי שהדיון שאנו מקיימים עם הילדים מחלחל גם לשיח בינו לבין חבריו, וכך ייתכן שזה דווקא יהפוך את החברויות שלו למורכבות יותר".  אריאל ידין, יושב ראש עמותת [קשת מזכרת בתיה](http://m.ynet.co.il/Article.aspx?id=3556083), מספר כי בבית הספר המשלב שביישובו התלמידים הדתיים והחילונים לומדים יחד ברוב שעות הלימודים, פרט לתפילה ולחלק משעות לימודי היהדות. "בבסיס המודל שלנו נמצא הרצון לבנות שתי קבוצות זהות - 'תפילה' ו'מפגש', הנקראות על-פי הפעילות בשעת הבוקר הראשונה", מסביר ידין. ", **האידיאל של יצירת דיאלוג מתוך מקום של ביטחון עצמי. כשאין ביטחון בזהות - בונים חומות".** | הרב יובל שרלו, ראש ישיבת אמי"ת "אורות שאול",  *אמר כי הוא אינו חושב שבסוגיה זו ישנה תשובה אחת נכונה לכולם, וכי "יש כאלה שזה מתאים להם ויש כאלה שלא". הוא ציין כי" באופן אישי לא הייתי שולח את ילדיי לבית ספר כזה. הסיבה: דיאלוג משמעותי מתרחש בין בני אדם עם חוט שדרה, שהוא יציב מחד גיסא ורך וגמיש מאידך גיסא. לפיכך, קודם כל להעמיד דמות של מחויב לתורה ולמצוות, ידע תורני נרחב, מעורבות והתרגשות מהקשר עם הקב"ה".*  *"אינני רוצה שיתחיל את דרכו החינוכית בעמדה כי לגיטימי לקיים מצוות ולגיטימי לא לקיים מצוות, והכל בסדר, ושום דבר אינו משמעותי, והכל תלוי ברצונו של אדם. ומתוך הדמות המחויבת והמאמינה – להיפגש עם כל הסובב אותו", אמר הרב שרלו.* |

1. **משימה לקבוצה**

אתם גרים בישוב מעורב בו מספר התלמידים הדתיים והחילוניים שווה. בישוב קיים מבנה אחד לבית ספר והמרחק לעיר הקרובה בה יש מגוון בתי ספר הוא שעה לפחות .

אתם חברי וועדת החינוך ועליכם מוטלת האחריות להכריע האם לפתוח בית ספר משולב או להפנות את אחת הקבוצות ללימודים מחוץ לעיר.

המדובר בילדים קטנים כיתות א-ו.

חישבו מה הייתם עושים ! אם החלטתם כן שספרו כיצד יראה בית הספר !

מה תהיה תוכנית הלימודים.

עליכם לנמק כל החלטה בכדי שתוכלו להציגה בפני אסיפת החברים בישוב.

{ ואחר כך בכיתה (-: }

**כתבו על דף את עיקרי ההחלטה ונימוקיה !**

**חומר למנחה**

סוגיית החינוך המעורב עוררה דיון סוער בשני המגזרים והיא מעוררת בתלמידינו את הקונפליקט בין הרצון בשמירה על הזהות לבן הרצון והשאיפה לאחדות בעם.

קיימים בארץ כבר עשרות בתי ספר כאלה.בהם לומדים יחד במשותף.כאשר שעת הבוקר מוקדשת ללימוד ערכי למעיינים ולתפילה למתפללים.

החפצים בתגבור שעות קודש מעבר לשעות התנ"ך והמורשת שבמערכת

עושים זאת כחוגים בסוף היום.

דרך הפעילות

1. התלמידים יחולקו לארבע קבוצות.1 ממ"ד לבד, 1 מ"מ לבד 2 קבוצות מעורבות .
2. יש למנות תלמיד דומיננטי להוביל את הדיון בקבוצה הקטנה ולדחוף לתוצר כתוב
3. על המנחה לעבור בן הקבוצות ולשאול שאלות מעוררות.
4. לחלק זה יש לאפשר 30/40 דקות.

ואז לעבור למליאה להצגת התוצרים.

חשוב לשאול את התלמידים בכל קבוצה מה קרה בדיון ואיך הם הרגישו במהלכו.

יש לאפשר שאלה או שתים מקבוצות אחרות על התוצר או על הנימוקים.

לכל קבוצה 5/7 דקות.

1. יש לשקף לתלמידים מה קרה בכל קבוצה ואם הגיעו לתוצרים שונים למה זה קרה לדעתם.
2. ניתן לכתוב על הלוח את המילה אחדות ואת המילה אחידות.ולנסות להסביר את ההבדל ביניהם.
3. והאם ניתן לשמור על אחדות כשאנו לא אחידים.

לסיום ניתן לקרוא את הקטע הבא של רבי נחמן מברסלב.

# עיקר השלום / ר' נחמן מברסלב

עיקר השלום הוא

לחבר שני הפכים ואל תיבהל אם אתה

רואה איש אחד שהוא בהיפוך גמור

מדעתך וידמה לך שאי אפשר בשום אופן

להחזיק בשלום עמו

וכן כשאתה רואה שני אנשים

שהם שני הפכים ממש

אל תאמר שאי אפשר לעשות שלום בניהם

אדרבא זהו עיקר שלמות השלום

להשתדל שיהיה שלום בין שני הפכים.